KIRJALLINEN KYSYMYS P-2753/02 esittäjä(t): Isabelle Caullery (UEN) komissiolle. Sähkömagneettisen säteilyn estäminen.



Virallinen lehti nro 052 E , 06/03/2003 s. 0210 - 0211



KIRJALLINEN KYSYMYS P-2753/02 esittäjä(t): Isabelle Caullery (UEN) komissiolle (25. syyskuuta 2002) Aihe: Sähkömagneettisen säteilyn estäminen Voiko komissio ilmoittaa tarkkaan, voivatko jäsenvaltiot toteuttaa toimenpiteitä, jotka estävät sähkömagneettisen säteilyn varsinkin puhelinverkoista ja matkapuhelimista erityisissä paikoissa kuten sairaaloissa? Onko tämä mahdollista, kun otetaan huomioon voimassa oleva lainsäädäntö ja erityisesti konsolidoitu direktiivi 89/336/ETY(1) sähkömagneettista yhteensopivuutta koskevan jäsenvaltioiden lainsäädännön lähentämisestä sekä toisaalta neuvoston suositus 1999/519/EY(2) väestön sähkömagneettisille kentille altistumisen rajoittamisesta? (1) EYVL L 139, 23.5.1989, s. 19. (2) EYVL L 199, 30.7.1999, s. 59. Erkki Liikasen komission puolesta antama vastaus (24. lokakuuta 2002) Arvoisa parlamentin jäsen kysyi, onko sähkömagneettista yhteensopivuutta koskevan jäsenvaltioiden lainsäädännön lähentämisestä 3 päivänä toukokuuta 1989 annetun neuvoston direktiivin 89/336/ETY ja väestön altistumisen rajoittamisesta taajuudeltaan 0 Hz 300 GHz oleville sähkömagneettisille kentille 12 päivänä kesäkuuta 1999 annetun neuvoston suosituksen mukaista, että jäsenvaltiot sallivat, erityisesti sairaaloissa käytettäviksi, sellaisten laitteiden myynnin, jotka estävät erityisesti matkapuhelinverkon tukiasemista ja matkapuhelimista tulevan sähkömagneettisen säteilyn. Kuten komissio vastauksessaan Kathleen Van Bremptin kirjalliseen kysymykseen E-2197/02(1) totesi, GMS-signaalien vastaanoton ja lähetyksen estävien laitteiden käyttö on tällä hetkellä kielletty kaikissa jäsenvaltioissa. Yhteisön lainsäädännössä ei kuitenkaan estetä jäsenvaltioita sallimasta tällaisia laitteita. Ranskan parlamentti on esimerkiksi antanut lain, jolla valmistellaan niiden käytön sallimista julkisissa esitystiloissa. Edellytyksenä on, että kansallinen sääntelyviranomainen hyväksyy täytäntöönpanotoimenpiteet. Kunnes tällaisia toimenpiteitä hyväksytään, häirintälaitteiden myynti on kiellettyä yhteisössä. Komissio on julkaissut asiaa koskevia ohjeita sivustossaan (http://europa.eu.int/comm/enterprise/rtte/gener.htm)(2). Matkapuhelinten käyttö tuo selkeitä elämänlaatua kohottavia hyötyjä, mutta myös joitakin negatiivisia sivuvaikutuksia, jotka on hallittava. Matkapuhelinten epäasianmukainen käyttö aiheuttaa ongelmia, ja näyttää siltä, että laitteiden käyttäjät eivät aina ole omaksuneet sopivia tapoja, kuten sitä, että puheluja ei tulisi soittaa eikä vastaanottaa tietyissä paikoissa kuten julkisissa esitystiloissa. Matkapuhelinten signaalit voivat myös häiritä sähköisiä laitteita. Jos tällaisilla laitteilla on vakavia vaikutuksia turvallisuuteen (esimerkiksi lentokoneissa tai sairaaloissa), matkapuhelimet on pidettävä turvallisen välimatkan päässä. Komissio katsoo kuitenkin, että näiden ongelmien ratkaisemiseksi toteutettavien toimenpiteiden on oltava oikeasuhteisia ja siksi häirintä ei ehkä ole tarkoituksenmukainen ratkaisu. Kaiken viestinnän kieltäminen saattaa esimerkiksi estää myös tekniikan ongelmattoman käytön (kuten sähköiset viestit, pääsyn Internetiin tai hätäpuhelut). Lisäksi on kyseenalaista, voidaanko tällä hetkellä saatavilla olevat laitteet rajata toiminaan määrätyillä alueilla. Ranskan sääntelyviranomaisten antamat tiedot vahvistavat näiden ongelmien olemassaolon. Kysymyksessä, vähentäisivätkö häirintälaitteet sähkömagneettisille kentille altistumista, komissio kiinnittää arvoisan parlamentin jäsenen huomion siihen seikkaan, että kaikkien verkkojen ja matkapuhelinten pitäisi noudattaa rajoja, jotka neuvosto on suosituksessaan 1999/519/ETY asettanut. Häirintälaitteiden asentaminen ei vähennä väestön altistumista sähkömagneettisille kentille. Itse asiassa häirintälaitteet tuottavat sähkömagneettista säteilyä ympäristöön ja näin ollen hieman lisäävät väestön altistumisen määrää. (1) EYVL C 309 E, 12.12.2002, s. 207. (2) Katso myös: http://www.art-telecom.fr/communiques/communiques/index-030502.htm.